Siemens-sluipmoord: Bakili van voor af verhoor | Netwerk24
Deur Alzane Narrain 18 Maart 2019 19:35
Die bedrogverhoor van die vermeende baasbrein in die opspraakwekkende sluipmoord op Louis Siemens in Bloemfontein, moet van voor af gehou word.
Streeklanddros Leavit Mkansi het hom in die belang van geregtigheid aan die verhoor van Stanley Bakili (37) onttrek.
Stanley Bakili met ’n vorige verskyning in die landdroshof in Bloemfontein. Foto: Alzane Narrain
Bakili staan tereg op 24 aanklagte van bedrog met valse eiendomstransaksies waarby glo sowat R1,9 miljoen betrokke is.
Streeklanddros Rasheed Matthews het Maandag Bakili se verhoor na ’n ander streekhof oorgeplaas en gelas dat die bedrogverhoor van voor af voor ’n ander landdros moet begin.
Wanneer Bakili later die maand in die streekhof verskyn, sal ’n nuwe verhoordatum vasgestel word en ’n nuwe landdros vir die bedrogverhoor aangestel word.
Adv. Johan Swanepoel van die spesiale handelsmisdaadeenheid tree vir die staat op.
* Bakili word deur die staat as die baasbrein in die Siemens-huurmoord beskou.
Siemens was die besturende direkteur van die CityMed-daghospitaal in Bloemfontein. Hy is op 10 Mei 2018 in die kelderverdieping van die Prellerplein-winkelsentrum doodgeskiet.
Bakili en sy sewe medebeskuldigdes moet in April op die moordaanklag in die landdroshof verskyn.
Meer oor: Stanley Bakili | Bloemfontein | Hof